text: Skoleelever kan køre gratis i tog i Tønder Kommune
  30 juni 2015 kl. 14.28
  Når det nye skoleår begynder, kan skoleeleverne i Tønder Kommune køre gratis i tog. I det sidste år har de kunnet køre gratis i bus, men ordningen er nu udvidet til at gælde Arrivas tog.
  - Vi har hele tiden haft et ønske om også at få gratis togkørsel med i tilbuddet, så skoleeleverne kan benytte begge transportformer, når de skal rundt i kommunen, siger borgmester Laurids Rudebeck (Venstre) i en pressemeddelelse. I kraft af samarbejdet med Arriva og Sydtrafik er det nu lykkedes. Det er meget glædeligt, for det giver børnene og de unge endnu bedre vilkår både i forhold til skole og fritidsaktiviteter, siger borgmesteren.
  Byrådet har godkendt ordningen, som i første omgang gælder et år. Derefter vil ordningen blive evalueret.
  